Stanovisko hlavného kontrolóra k návrhu rozpočtu obce Veľká Paka na rok 2018 s výhľadom na roky 2019– 2020

Podľa § 18f, odsek 1, písmeno c) zákona č. 369/1990 Zb. o obecnom zriadení v z.n.p. predkladám odborné stanovisko k návrhu viacročného rozpočtu obce na roky 2018 – 2020 a k návrhu rozpočtu obce na rok 2018.

**A. VÝCHODISKÁ SPRACOVANIA ODBORNÉHO STANOVISKA**

Pri spracovaní odborného stanoviska som vychádzal z posúdenia predloženého návrhu viacročného rozpočtu a návrhu rozpočtu obce na rok 2018 (ďalej len „návrh rozpočtu“) z hľadiska zákonnosti, ako aj z hľadiska metodickej správnosti a odbornosti jeho zostavenia a predloženia na schválenie obecnému zastupiteľstvu (ďalej len OZ).

1. **Súlad so všeobecne záväznými právnymi predpismi**

Návrh rozpočtu bol spracovaný v súlade so zákonom č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v z.n.p. a zákona č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v z.n.p.

Návrh rozpočtu zohľadňuje aj ustanovenia zákonov:

* č. 582/2004 Z.z. o miestnych daniach a miestnom poplatku za komunálny odpad a drobné stavebné odpady v z.n.p.,
* č. 564/2004 Z.z. o rozpočtovom určení výnosu dane z príjmov územnej samospráve a o zmene a doplnení niektorých zákonov v z.n.p.,
* č. 597/2003 Z.z. o financovaní základných škôl, stredných škôl a školských zariadení v znení neskorších predpisov a ostatné súvisiace právne normy
* č. 493/2011 ústavný zákon o rozpočtovej zodpovednosti

1. **Dodržanie informačnej povinnosti obce Veľká Paka**

Návrh rozpočtu bol zverejnený v obci obvyklým spôsobom - na úradnej tabuli obce a na webovej stránke obce dňa 29.11.2017, t.j. najmenej 15 dní pred jeho schválením v súlade s § 9 ods. 2 zákona č. 369/1990 Zb. o obecnom zriadení v z. n. p.

1. **Metodická správnosť predloženého návrhu rozpočtu**

Návrh rozpočtu bol spracovaný podľa rozpočtovej klasifikácie v súlade s Opatrením MF SR č. MF/010175/2004-42, ktorým sa ustanovuje druhová, organizačná a ekonomická klasifikácia rozpočtovej klasifikácie v z.n.p., ktorá je záväzná pri zostavovaní rozpočtov územnej samosprávy.

**B. TVORBA NÁVRHU ROZPOČTU**

Návrh rozpočtu vychádza z vývoja hospodárenia obce v roku 2017 a predchádzajúcich sledovaných rokoch. Je spracovaný podľa zákona č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v z.n.p. v členení podľa §9 ods. 1 citovaného zákona. Zostavený je ako viacročný rozpočet obce. Viacročný rozpočet je zostavený v rovnakom členení, v akom sa zostavuje rozpočet obce na príslušný rozpočtový rok. Zmeny rozpočtu na daný rok je možné realizovať len zmenou v rámci schvaľovacieho procesu a kompetencií orgánov obce. Rozpočet na rok 2018 je záväzný, na roky 2019 a 2020 nie je záväzný, má len orientačný charakter, bude sa upresňovať v ďalšom rozpočtovom roku. Rozpočet obce je v súlade s § 10 ods. 3 až 7 zákona č.583/2004 Z.z. o rozpočtových pravidlách územnej samosprávy a o zmene a doplnení niektorých zákonov v z.n.p. a vnútorne sa člení na:

* bežný rozpočet, t.j. bežné príjmy a bežné výdavky,
* kapitálový rozpočet, t.j. kapitálové príjmy a kapitálové výdavky,
* finančné operácie.

Obec v súlade s § 4 zák. 426/2013 o rozpočtových pravidlách územnej samosprávy neuplatňuje programový rozpočet.

Návrh rozpočtu vychádza z doteraz známych skutočností a nadväzuje na predpokladané príjmy a výdavky, ktoré obsahujú očakávaný nárast energií, inflácie a miezd. Pri zostavovaní rozpočtu obce bol braný do úvahy štátny rozpočet SR, v ktorom sa určuje objem podielu obce na výnose dane z príjmov fyzických osôb. V rozpočte sú vyjadrené finančné vzťahy k ŠR v rámci financovania prenesených kompetencií štátu, finančné vzťahy k štátnym fondom a fyzickým osobám - podnikateľom a právnickým osobám, ktorým sa poskytnú prostriedky z rozpočtu.

Na schválenie je predložený návrh rozpočtu obce na rok 2018 na úrovni hlavných kategórií ekonomickej klasifikácie. Po rekapitulácii jednotlivých kategórií predložený rozpočet predstavuje nasledovné objemy:

|  |  |
| --- | --- |
|  | Návrh na rok 2018 |
| Bežné príjmy celkom | 553 418,00 € |
| Bežné výdavky celkom | 533 818,00 € |
| Prebytok +/schodok - | +19 600,00 € |

|  |  |
| --- | --- |
|  | Návrh na rok 2018 |
| Kapitálové príjmy celkom | 6 300,00 € |
| Kapitálové výdavky celkom | 100 000,00 € |
| Prebytok + / schodok - | - 93 700,00 € |

|  |  |
| --- | --- |
|  | Návrh na rok 2018 |
| Príjmové finančné operácie | 100 000,00 € |
| Výdavkové finančné operácie | 25 900,00 € |
| Prebytok + / schodok - | + 74 100,00 € |

|  |  |
| --- | --- |
|  | Návrh na rok 2018 |
| Príjmy celkom | 659 718,00 € |
| Výdavky celkom | 659 718,00 € |
| Prebytok + / schodok - | 0 |

Bežný rozpočet spĺňa podmienku zák. 583/2004 o rozpočtových pravidlách územnej samosprávy §10 ods. 7, kde je stanovené, že bežný rozpočet je obec povinná zostaviť ako vyrovnaný alebo prebytkový. Kapitálový rozpočet je postavený ako schodkový. Podľa citovaného zákona kapitálový rozpočet môže byť postavený ako vyrovnaný alebo prebytkový. Kapitálový rozpočet môže byť postavený aj ako schodkový, ak je tento schodok možné kryť prebytkom bežného rozpočtu, zostatkami finančných prostriedkov z minulých rokov, resp. návratnými zdrojmi financovania.

Po použití zdrojov z minulých rokov ako aj prebytkov bežných príjmov na kapitálové výdavky, je rozpočet zostavený ako vyrovnaný.

Návrh viacročného rozpočtu je spracovaný podľa zákona č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v z.n.p. v členení podľa § 9 citovaného zákona na: a) skutočnosť za rozpočtový rok 2017 b) predpokladané čerpanie za rok 2017 b) návrh rozpočtu na rok 2018 c) návrh rozpočtu na roky 2019 a 2020.

Rozpočet obce na príslušný rozpočtový rok 2018 je záväzný, rozpočty na nasledujúce dva rozpočtové roky nie sú záväzné, majú len orientačný charakter, ich ukazovatele sa spresňujú v ďalších rozpočtových rokoch. Viacročný rozpočet rešpektuje vývoj príjmov a na to nadväzujúcu tvorbu finančných zdrojov. Tomu je podriadené aj čerpanie výdavkov, pri zabezpečení vyrovnaného alebo prebytkového rozpočtového hospodárenia počas nasledujúcich rozpočtových rokov.

**C. ZHRNUTIE**

Návrh rozpočtu obce na rok 2018 bol zaslaný všetkým poslancom Obecného zastupiteľstva Veľká Paka. Bol prerokovaný na zasadnutí finančnej komisie. Návrh rozpočtu bol verejne sprístupnený v obci spôsobom obvyklým najmenej 15 dní pred jeho schválením v súlade s § 9 ods. 2 zákona č. 369/1990 Zb. o obecnom zriadení v znení neskorších predpisov.

Na základe uvedených skutočností odporúčam obecnému zastupiteľstvu vo Veľkej Pake predložený návrh rozpočtu na rok 2018 s ch v á l i ť a viacročný rozpočet zobrať na vedomie.

Vo Veľkej Pake dňa 04. 12. 2017

Bc. Vojtech Ravasz

hlavný kontrolór obce